**Vitali Jurjevitš Kravtsov** (ven. Вита́лий Ю́рьевич Кравцо́в; s. 23. joulukuuta 1999 Vladivostok, Venäjä) on venäläinen jääkiekkoilija, joka pelaa KHL-joukkue Traktor Tšeljabinskissa. New York Rangers varasi hänet koko NHL:n varaustilaisuuden yhdeksäntenä pelaajana kesällä 2018. Kravtsov on pelipaikaltaan oikea laitahyökkääjä.

Pelityyli
---------

Elite Prospects -sivuston mukaan Kravtsov on isokokoinen ja taitava hyökkääjä, joka voi pelata monipuolisesti eri rooleissa ja tekee hyvin pisteitä. Hän kykenee pelaamaan röyhkeästi ja on varsin raamikas, mutta Kravtsovin tulisi kuitenkin lisätä massaa. Hän menee nopeasti ruuhkatilanteisiin, mutta voisi takakarvata vielä aktiivisemmin. Kravtsov pelaa hyvin myös puolustussuuntaan ja peittää hyvin vastustajan syöttölinjoja. Hän on myös hyvä käsistään ja peliälyltään.

*Faneille.com* -sivuston toimittaja Toni Rajamäen mukaan Kravtsov on 189-senttinen laituri, joka on hyvin liikkuva ja erittäin taitava pelaaja, minkä lisäksi hän tykkää pelata kovaa ja jämäkästi. Rajamäen mukaan Kravtsov muistuttaa pelityyliltään hieman Jevgeni Malkinia.

Ura
---

### Seuraura

Kravtsov syntyi Vladivostokissa, mutta hän on Belyje Medvedi Tšeljabinskin kasvatti. Kravtsov oli kaudella 2015–2016 Traktor Tšeljabinskin U17-junioreiden paras maalintekijä 22 osumallaan. Kauden hän pelasi pääasiassa Venäjän nuorten MHL-liigaa Belyje Medvedissä, jonka paras pistemies ja syöttäjä Kravtsov oli pudotuspeleissä tehoilla 2+4=6. Hän jakoi myös joukkueen sisäisen tehotilaston voiton Aleksandr Podkorytovin kanssa lukemalla +4. Kravtsov pelasi kauden aikana myös MHL:n tähdistöottelussa. Hän debytoi samalla kaudella myös Traktorin KHL-joukkueessa, jossa Kravtsov sai tililleen kolme runkosarja- ja kuusi playoff-ottelua. Hän pelasi miesten pelejä myös kuuden ottelun verran seuran farmijoukkue Tšelmet Tšeljabinskissä, VHL:ssä.

Kravtsov teki KHL-debyyttinsä vain 13 päivää ennen 17-vuotissyntymäpäiväänsä 10. joulukuuta 2016 Admiral Vladivostokia vastaan. Hän sai ottelussa jääaikaa 29 sekuntia. Kravtsov teki KHL-uransa ensimmäisen maalin ja kauden ainoaksi jääneen tehopisteensä konferenssipuolivälierien ensimmäisessä ottelussa 22. helmikuuta 2017 Barys Astanaa vastaan. Hän keräsi ottelusta teholukeman +2, vaikka Kravtsov sai ottelussa jääaikaa vain 3.56 minuuttia, mutta hän tosin keräsi myös neljä jäähyminuuttia. Kravtsov valittiin pudotuspelikierroksen päätteeksi KHL:n viikon tulokkaaksi.

Kausi 2017–2018 oli Kravtsoville varsinainen tulokaskausi KHL:ssä ja hän teki 35 runkosarjaottelussa tehot 4+3=7. Pudotuspeleissä Kravtsovin pistetahti kasvoi entisestään, kun hän teki 16 ottelussa tehot 6+5=11. Kravtsov teki KHL:n uuden pudotuspelien tulokkaiden piste-, maali- ja syöttöennätyksen. Maaliennätystä sivusi samana keväänä myös Jokereiden Eeli Tolvanen, jonka kausi kuitenkin päättyi konferenssivälieriin. Kravtsov valittiin sekä KHL:n maalis- että huhtikuun kuukauden tulokkaaksi. Hänet valittiin myös liigan viikon tulokkaaksi sekä konferenssipuolivälierien, konferenssivälierien että konferenssifinaalien päätteeksi. Kravtsov palkittiin lopulta koko KHL:n vuoden tulokkaana Aleksei Tšerepanovin muistopalkinnolla. Valinta aiheutti pienen kohun varsinkin Suomessa, sillä mm. KHL:n 18-vuotiaiden runkosarjan piste-ennätyksen rikkonutta Jokereiden Eeli Tolvasta pidettiin yleisesti selkeänä voittajasuosikkina. Erään *Iltalehdelle* antaman venäläislähteen mukaan hänen haluttiin olevan varmasti paikalla KHL:n palkintogaalassa, mutta Tolvanen oli kuitenkin siirtynyt KHL-kauden päätteeksi Nashville Predatorsin NHL-joukkueeseen.

New York Rangers varasi Kravtsovin koko NHL:n varaustilaisuuden yhdeksäntenä pelaajana kesällä 2018. Heinäkuussa hän teki vuoden mittaisen jatkosopimuksen Traktor Tšeljabinskin kanssa. Kravtsov pelasi kaudella 2018–2019 KHL:n tähdistöottelussa.

Kesäkuussa 2022 Kravtsov solmi vuoden ja arvoltaan 875,000 dollarin sopimuksen Rangersin kanssa.

Helmikuussa 2023 Rangers kauppasi Kravtsovin Vancouver Canucksiin vaihdossa William Lockwoodiin ja seitsemännen kierroksen varausvuoroon vuoden 2026 varaustilaisuudessa.

### Maajoukkueura

Kravtsov pelasi alle 20-vuotiaiden MM-kilpailuissa vuonna 2019, jolloin hän toimi Venäjän varakapteenina ja voitti pronssia.

Kravtsov on pelannut myös viisi B-maaottelua.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | Traktor Tšeljabinsk | KHL | 3 | 0 | 0 | 0 | 0 | 6 | 1 | 0 | 1 | 4 |
|  | Tšelmet Tšeljabinsk | VHL | 6 | 2 | 2 | 4 | 0 | – | – | – | – | – |
|  | Belyje Medvedi Tšeljabinsk | MHL | 41 | 13 | 23 | 36 | 18 | 5 | 2 | 4 | 6 | 0 |
| 2017–2018 | Traktor Tšeljabinsk | KHL | 35 | 4 | 3 | 7 | 6 | 16 | 6 | 5 | 11 | 8 |
|  | Tšelmet Tšeljabinsk | VHL | 9 | 4 | 3 | 7 | 4 | – | – | – | – | – |
|  | Belyje Medvedi Tšeljabinsk | MHL | 1 | 1 | 2 | 3 | 0 | 2 | 1 | 3 | 4 | 0 |
| 2018–2019 | Traktor Tšeljabinsk | KHL | 50 | 8 | 13 | 21 | 6 | 4 | 0 | 2 | 2 | 0 | JMM | 7 | 2 | 4 | 6 | 6 |
| 2019–2020 | Hartford Wolf Pack | AHL | 39 | 6 | 9 | 15 | 4 | – | – | – | – | – |
|  | Traktor Tšeljabinsk | KHL | 11 | 2 | 1 | 3 | 2 | – | – | – | – | – |
|  | Tšelmet Tšeljabinsk | VHL | 3 | 0 | 2 | 2 | 0 | – | – | – | – | – |
| 2020–2021 | Traktor Tšeljabinsk | KHL | 49 | 16 | 8 | 24 | 12 | 5 | 2 | 2 | 4 | 0 |
|  | New York Rangers | NHL | 20 | 2 | 2 | 4 | 4 | – | – | – | – | – |
| 2021–2022 | Traktor Tšeljabinsk | KHL | 19 | 6 | 7 | 13 | 0 | 15 | 7 | 3 | 10 | 2 |
| 2022–2023 | New York Rangers | NHL | 28 | 3 | 3 | 6 | 6 | – | – | – | – | – |
|  | Vancouver Canucks | NHL | 16 | 1 | 1 | 2 | 4 | – | – | – | – | – |
| 6 kautta | yhteensä | KHL | 167 | 36 | 32 | 68 | 26 | 46 | 16 | 12 | 28 | 14 |
| 2 kautta | yhteensä | NHL | 64 | 6 | 6 | 12 | 14 | – | – | – | – | – |

Lähteet
-------

* Vitali Kravtsov The Internet Hockey Databasessa (englanniksi)
* Vitali Kravtsov Eurohockey-sivustolla (englanniksi)
* Vitali Kravtsov *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Vitali Kravtsov *Elite Prospects*. Everysport Media Group AB.  (englanniksi)
2. ↑  Rajamäki, Toni: NHL Mock Draft: sijat 21-31  20.6.2018. Faneille.com. Viitattu 20.6.2018.
3. ↑  Протокол игры: Трактор - Адмирал : Континентальная хоккейная лига (КХЛ) *khl.ru*.  10.12.2016. КХЛ. Viitattu 20.6.2018. (venäjäksi)
4. ↑  Протокол игры: Трактор - Барыс : Континентальная хоккейная лига (КХЛ) *khl.ru*.  22.2.2017. КХЛ. Viitattu 20.6.2018. (venäjäksi)
5. ↑  Eeli Tolvasella yllättävä haastaja! 18-vuotias NHL-lupaus takoo hurjia pisteitä – sivusi KHL-historiaa *suomikiekko.com*.  10.3.2018. Nordic Sport Media. Viitattu 20.6.2018.
6. ↑  Huttunen, Sasha: KHL syrjäytti Eeli Tolvasen tylysti - IL paljastaa venäläisten kulissipelin: "He eivät koskaan myönnä tätä" *iltalehti.fi*.  24.5.2018. Alma Media Suomi Oy. Viitattu 20.6.2018.
7. ↑  Venäläislupaus jää vielä vuodeksi kotimaahansa – syrjäytti Eeli Tolvasen aiemmin tänä keväänä *suomikiekko.com*.  9.7.2018. Nordic Sport Media. Viitattu 10.7.2018.
8. ↑
9. ↑